Din il-ġimgħa tfakkret il-ġrajja storika ta' Jum il-Ħelsien. Ħelsien mill-ħakma barranija. Iżda wara dan it-tul ta' żmien rajna f'idejna, ix-xitla ta' ħelsien għad baqgħalha ħafna x'tirgħa biex tagħti l-aħħar fjuri u frott u tistrieħ. Wara li ksibna l-Ħelsien mill-barrani li nfakkru bi xbihat bl-abjad u bl-iswed, issa hemm niksbu l-Ħelsien minnha nfusna. Minn dak kollu li jagħmilna Maltin u li hemm bżonn jissaffa maż-żmenijiet. Malta tal-lum hija Malta ferm aktar matura. Minn erba' snin ilu 'l hawn hija Malta li l-aspirazzjonijiet tagħha laħqu quċċati li qajla ħlomna bihom. Imma dan ma jfissirx li nistgħu nistrieħu. Ifisser biss li hemm bżonn noħolmu bi smewwiet ogħla. U jekk hemm bżonn, noħolmu bi smewwiet fejn ħadd qatt ma laħaq qabilna. Fl-ekonomija, fid-demokrazija, fid-drittijiet tal-minoranzi u fis-servizzi soċjali Malta tal-lum diġà tat frott li l-art qatt ma rat bħalu jew tal-istess benna. Iżda meta wieħed ifittex u jħaffer fil-qalba tal-verità dlonk isib illi dak li jpaxxina statistikament mhux neċessarjament ġenna. Huwa sempliċiment realistiku u aħjar minn dak ta' madwarna. U li tkun l-aħjar f'dinja imperfetta ma jfissirx li lħaqt il-milja li tista' tilħaq. Ma jfissirx li xejjint it-tbatija ta' min is-sistema qed tolqtu ħażin. Hemm oqsma li fihom aħna l-ewwel imma fejn għad fadlilna wisq fejn nimirħu. Fosthom l-istess demokrazija, id-drittijiet tal-minoranzi u s-servizzi soċjali. Nagħmlu tajjeb nifirħu li ġejna mal-iktar pajjiżi demokratiċi fid-dinja, imma ma ninsewx li aħna ma' tal-aħħar fejn jidħlu nisa fil-Parlament. Ma nistħux nifirħu li ġejna ma' tal-ewwel fejn jidħlu drittijiet ta' persuni b'orjentazzjonijiet sesswali differenti, ma' persuni bi bżonnijiet speċjali u ġenituri waħedhom, fost oħrajn. Iżda bl-istess mod jista' jkun li solvejna l-problema tal-minoranza imma għadna 'l bogħod milli nsolvu l-problema tal-maġġoranza – in-nisa! Ħafna mill-qarrejja jafu li dawn l-aħħar jiem involvejt ruħi bis-sħiħ fid-dibattitu li jidher li se jikkaratterizza l-elezzjoni li jmiss. In-nisa fil-politika u fit-teħid tad-deċiżjonijiet. L-elezzjoni li jmiss tista' tkun l-ewwel waħda li ġġib bidliet fejn s'issa qatt ma rnexxejna. Vot għall-ħelsien mill-għanqbut tal-passat. Il-ħelsien minna nfusna u mill-kultura ta' madwarna. In-nisa, il-missirijiet kollha li edukaw lil uliedhom bniet kif ukoll l-irġiel li jixtiequ li l-mara jew is-sieħba tagħhom tikkontribwixxi għall-finanzi tal-familja, se jkunu mistiedna jivvutaw proprju dwar dan fi ftit xhur. Il-Partit Laburista għandu juri triq ċara fejn sejrin in-nisa – il-maġġoranza naturali u bijoloġika tal-votanti Maltin. Jekk il-passat mhuwiex mera tal-futur, daqshekk ieħor nafu li fejn il-PM tkellem favur kunċett riħ ta' siegħa tassew naddaf qiegħa. U jekk opportunità tad-deheb bħal din se tiġi lin-nisa Maltin fl-elezzjoni li jmiss, liema mara, missier jew raġel se jagħżel li jirriskja li jitla' gvern differenti u kollox imut fuq fommu?